Gerónimo Borao y Clemente

**Gerónimo Borao y Clemente** (Zaragoza, 1821 - 23 de noviembre de 1878) estió un escritor, profesor universitario y politico aragonés d'o sieglo XIX, catedratico de luenga espanyola en a Universidat de Zaragoza, d'a cual estió tamién rector tres vegadas. A tradición castellana ha escrito lo suyo nombre como «*Jerónimo*», pero él lo escribiba con *G-*.

Se considera una figura mayor en o Romanticismo aragonés, se manifestó siempre a favor d'o progresismo liberal y prenió parte por a Revolución de chulio de 1854, que esclató en Zaragoza y remató por instaurar lo Bienio Progresista d'Espartero en Madrit, pasando bels meses en presón a partir d'o desistimiento d'o gubierno aquel en 1856. Estió vicepresident d'a Exposición Aragonesa de 1868, miembro de l'Academia de San Luis, y academico d'a Real Academia Española d'a Luenga y a d'Historia.

## Biografía
Gerónimo Borao naixó en Zaragoza en 1821. estudió en os Escolapios dica ingresar en a Universidat de Zaragoza, en do se licenciaría en Dreito en 1843. Obtenió la catedra de Literatura Cheneral y Espanyola en 1847, cuan no teneba que 26 anyos.

Seguntes a suya propia cronica (*Historia del alzamiento de Zaragoza en 1854*), fizo parte activa en o levantamiento popular contra o Gubierno establiu en 1854, que tenió lo primer epicentro en Zaragoza en do se trobaba en ixas envueltas o cheneral Espartero. Borao s'autodefine como «*infatigable campeón de las ideas liberales*». Cuan a revolución triumfó, a reina Isabel gritó a Borao como diputau a Corz Constituyents, puesto que ocuparía mientres o Bienio Progresista. En 1855 fue nombrau rector d'a Universidat de Zaragoza. Pasó bels meses engarcholau en Valencia en represalia por os suyos posicionamientos politicos, con a tornada ta poder d'os conservadors d'O'Donnell en 1856, dimpués de rematau o periodo progresista. A partir de que le liberan, torna a amostrar en Zaragoza, pasando uns anyos discretos dica la fin d'ixa decada.

En 1840 colabora en a fundación d'o *Liceo Literario y Artístico* de Zaragoza, y comienza a cooperar en a edición d'a suya revista «*La Aurora*». Cuan ixa publicación plegó, principiaría a colaborar con «*El Suspiro*». A la fin d'os suyos días, colaboraba de regular con a *[[Revista de Aragón]]*.

En 1859 publica o «*[[Diccionario de voces aragonesas, precedido de una introducción filológico-histórica|Diccionario de voces aragonesas]]*» que se conoix popularment con o suyo nombre. Ye una recopilación de 2959 parolas y lexico comuns de l'aragonés y o castellano d'Aragón d'ixes tiempos, precedius d'una introducción de mas de 100 pachinas en a cual manifiesta un claro sentimiento aragonesista y reflexiona fundament sobre a posición filolochica d'Aragón entre as luengas d'Espanya y a necesidat de guardar as parolas d'un idioma que siente perder-se a trote.

En 1868 os progresistas tornan a puyar ta poder, y Borao torna a estar nombrau rector d'a Universidat de Zaragoza. Aprofita pa publicar a suya *Historia de la Universidad de Zaragoza*, animau por a publicación homologa d'a de Valencia l'anyo anterior. En 1876 tornaría a estar-ne, por tercera vegada.

Muere en Zaragoza o 23 de noviembre de 1878 entre que aprestaba o suyo «*Diccionario de voces aragonesas*» pa la segunda edición, con 57 anyos d'edat.

## Obras
Autor de bellas poesías, no teneba tanto talento pa la lirica como pa la narrativa. O que sí fizo estió escribir versos que recopilaban as poesías publicadas por o impresor zaragozano D. Calixto Ariño. Destacó mas que mas por a suya narrativa, que estaría d'as mas destacables d'o drama romantico aragonés, en chunto con a de Huici.

### Poesía
* *Dance de Nuestra Señora de Magallón de [[Lecinyena|Leciñena]]* (1837).
* *[[Chuan V de Lanuza|Lanuza]]* (1840).
* *Zaragoza en su 5 de marzo* (1842).
* *A [[Félix de Azara|Azara]]* (1850).

### Drama
* *Las hijas del Cid* (1842).
* *Los condes de Portugal* (1862).
* *Los privilegios de la Unión* (1862).
* *Alfonso el Batallador* (1868).

### Novela
* *Don Clarisel de las Flores* (1866).

### [[Lexicografía]]
* *[[Diccionario de voces aragonesas, precedido de una introducción filológico-histórica]]* (1859).

### Monografías
* *Noticias de Don Jerónimo Ximénez de Urrea* (1850).
* *Tratado de Ajedrez*.
* *Tratado de Aritmética*.
* *La imprenta en Zaragoza* (1860).
* *Historia de la Universidad de Zaragoza* (1869).

## Referencias

## Se veiga tamién
* Mariano Peralta.
* José María Huici.
* José Pardo Asso.
* Juan Moneva y Puyol.